CELEX: 52013PC0134
Language: lv
Date: 2013-03-12
Title: Priekšlikums PADOMES LĒMUMS par nostāju, kas Eiropas Savienības vārdā jāpieņem Stokholmas Konvencijas par noturīgiem organiskiem piesārņotājiem Pušu Sestajā konferencē attiecībā uz priekšlikumu par grozījumiem A un B pielikumā

|
			
		
		
		52013PC0134
		
			Priekšlikums PADOMES LĒMUMS par nostāju, kas Eiropas Savienības vārdā jāpieņem Stokholmas Konvencijas par noturīgiem organiskiem piesārņotājiem Pušu Sestajā konferencē attiecībā uz priekšlikumu par grozījumiem A un B pielikumā /* COM/2013/0134 final - 2013/0075 (NLE) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Stokholmas Konvencija par noturīgajiem
organiskajiem piesārņotajiem (NOP)[1]
tika pieņemta 2001. gada maijā ANO Vides programmas (UNEP)
satvarā. Eiropas Savienība un tās dalībvalstis[2] ir šīs Konvencijas Puses[3], un Konvencijas noteikumi ES
tiesību aktos ir tikuši iestrādāti ar Eiropas Parlamenta un
Padomes 2004. gada 29. aprīļa Regulu (EK)
Nr. 850/2004 par noturīgiem organiskajiem
piesārņotājiem, ar ko groza Direktīvu 79/117/EEK[4] (turpmāk NOP regula).
Stokholmas Konvencijas vispārējais
mērķis ir cilvēka veselības un vides aizsardzība pret
NOP. Tajā ir īpaša norāde uz 1992. gada Riodežaneiro
Deklarācijas par vidi un attīstību 15. principā
izklāstīto piesardzības pieeju. Šis princips ir
iestrādāts Konvencijas 8. pantā, kurā paredzēti
noteikumi par papildu ķīmisko vielu iekļaušanu Konvencijas
pielikumos.
Pušu Sestajā konferencē
2013. gada maijā būtu jāpieņem lēmums par to, lai
Stokholmas Konvencijas A pielikumā, kurā uzskaitītas
vielas, kuru izmantošana un ražošana jāpārtrauc, iekļautu jaunu
vielu – heksabromciklododekānu (HBCDD)[5] –, ko 2008. gadā
ierosināja Norvēģija. Vienlaikus būtu jāpieņem
lēmums par to, lai svītrotu vairākus
perfluoroktānsulfoskābes (PFOS) un tās atvasinājumu
ražošanas, laišanas tirgū un izmantošanas specifiskos izņēmumus
un pieļaujamos izmantošanas mērķus.
            HBCDD
un ES tiesību akti
HBCDD tiek
izmantots tikai kā antipirēna piedeva putu polistirolā (EPS),
ekstrudētā polistirolā (XPS),
triecienizturīgajā polistirolā (HIPS), kā arī
polimēru dispersijā tekstilijām. 
HBCDD ir
noturīga, bioakumulatīva un toksiska (PBT) viela.
Tāpēc tā noteikta kā īpaši bīstama viela (SVHC)
saskaņā ar Eiropas Parlamenta un Padomes 2006. gada
18. decembra Regulu (EK) Nr. 1907/2006, kas attiecas uz
ķimikāliju reģistrēšanu, vērtēšanu,
licencēšanu un ierobežošanu (REACH)[6].
2011. gadā HBCDD tika iekļauts[7] REACH
XIV pielikumā, un tādējādi uz to attiecas
minētajā regulā noteiktā atļaujas saņemšanas
procedūra. Tāpēc, ja kāda persona pēc 2015. gada
21. augusta (t. s. rieta datuma) vēlas laist tirgū
un/vai izmantot HBCDD, šai personai līdz 2014. gada
21. februārim jāiesniedz Eiropas Ķīmisko vielu
aģentūrai (ECHA) pieteikums, lai saņemtu atļauju
attiecīgam lietojumam. Pēc 2015. gada 21. augusta HBCDD
laišana tirgū un izmantošana būs aizliegta, ja vien kādai
konkrētai personai nav piešķirta atļauja īpašam lietojumam.
Pēc 2015. gada 21. augusta HBCDD
saturošu EPS, XPS, HIPS un tekstiliju ražotāji ES
drīkstēs šādus materiālus ražot tikai tad, ja būs
saņēmuši atļauju. Uz HBCDD saturošām importētām
precēm REACH paredzētā atļauja neattiecas.
Lai nodrošinātu, ka īstenošana ES
atbilst tās starptautiskajām saistībām, Stokholmas
Konvencijas A, B un/vai C pielikumā[8]
uzskaitītās vielas būs jāiekļauj arī NOP
regulā.
            PFOS
un ES tiesību akti
Konvencijas Pušu Ceturtajā
konferencē, kas risinājās no 2009. gada 4. līdz
8. maijam, tika panākta vienošanās cita starpā Konvencijas
B pielikumā iekļaut PFOS un tās atvasinājumus,
paredzot vairākus specifiskus izņēmumus un pieļaujamos
izmantošanas mērķus. ES īstenošanas tiesību akti ir
ierobežojošāki nekā Stokholmas Konvencija, jo tajos nav ietverti
izņēmumi un pieļaujamie izmantošanas mērķi, kas ES
tika aizliegti jau ar REACH. Tas tika darīts, lai ievērotu
visaptverošo principu nepazemināt vides aizsardzības līmeni ES.
            Procedūra jaunu NOP vielu iekļaušanai un Konvencijas
pielikumu grozīšanai
Saskaņā
ar Konvencijas 8. pantu Puses var iesniegt sekretariātam
priekšlikumus par vielu iekļaušanu A, B un/vai C pielikumā.
Priekšlikumus izskata Noturīgo organisko piesārņotāju
izvērtēšanas komiteja (NOP IK).
Ja izvērtēšanā secina, ka
attiecīgajai vielai tās pārneses dēļ vidē
lielā attālumā var būt būtiski kaitīga
iedarbība uz cilvēka veselību un/vai vidi, un tāpēc
vajadzīga globāla mēroga rīcība, priekšlikumu
pieņem un sagatavo risku pārvaldības novērtējumu,
kurā ietilpst iespējamo kontroles pasākumu analīze.
Pamatojoties uz minēto novērtējumu, NOP IK pieņem ieteikumu
Pušu konferencei (PK) par attiecīgās vielas iekļaušanu A, B
un/vai C pielikumā. Galīgo lēmumu par iekļaušanu
pieņem PK. 
Eiropas Savienībā A, B un/vai
C pielikuma grozījumi stājas spēkā vienu gadu pēc
tam, kad par to pieņemšanu Pušu konferencē paziņo
depozitārijs.
            NOP
IK ieteikumi
Savā astotajā sanāksmē
2012. gada oktobrī NOP IK pieņēma lēmumu ieteikt HBCDD
iekļaut Konvencijas A pielikumā ar specifiskiem izņēmumiem
attiecībā uz EPS un XPS ražošanu un izmantošanu
būvniecībā. NOP IK ieteikums pamatojas uz to, ka HBCDD ir
pieejamas alternatīvas. Tomēr ir apšaubāms, ka tās
pietiekamā daudzumā būs pieejamas jau drīz un ka
īsā laikā būs iespējams pielāgot
būvniecībai paredzētā EXP un EPS ražošanas
sistēmu, jo īpaši dažās attīstības valstīs.
NOP IK savā lēmumā
atzīmē arī to, ka HBCDD saturošu ražojumu un
izstrādājumu apglabāšana to ekspluatācijas beigās
radīs ilgtermiņa emisijas vidē un ka, ja HBCDD tiks
iekļauts Konvencijas A pielikumā, atkritumu apsaimniekošanas
pasākumi saskaņā ar Konvencijas 6. panta 1. punkta
d) apakšpunktu nodrošinātu, ka HBCDD saturoši ražojumi un
izstrādājumi tiek apglabāti tādā veidā, ka tajos esošie
noturīgie organiskie piesārņotāji tiek iznīcināti
vai apglabāti citā videi nekaitīgā veidā.
Saskaņā ar Konvencijas 8. panta
9. punktu NOP IK ir pieņēmusi lēmumu iesniegt minēto
ieteikumu izskatīšanai Pušu konferencē, kas notiks 2013. gada
maijā.
NOP IK pieņēma arī
vairākus ieteikumus par alternatīvām PFOS izmantošanai
atklātos lietojumos. Savos ieteikumos NOP IK uzskata, ka ir kļuvusi
pieejama informācija par drošāku PFOS alternatīvu
komerciālu pieejamību un to efektivitāti, un aicina puses
pārtraukt PFOS izmantošanu šādām vajadzībām:
ugunsdzēsības putas; insekticīdi ievazātu sarkano
ugunsskudru un termītu apkarošanai; dekoratīvā
metalizācija; paklāji; āda un apģērbi; tekstilijas un
tapsēšana. Turklāt NOP IK aicina puses izmantot PFOS tikai
noslēgtās sistēmās, ja to izmanto metalizēšanai
(cietajai).
            NOP IK ieteikumi un ES tiesību akti
Ja Pušu sanāksmē 2013. gada
maijā NOP IK ieteikums tiks pieņemts, tas nozīmēs, ka
starptautiskā līmenī tiek aizliegts ražot, laist tirgū un
izmantot HBCDD, izņemot ar būvniecību saistītos EPS
un XPS lietojumos. Šis specifiskais izņēmums būs
spēkā piecus gadus un, ja nepieciešams, to varēs pagarināt
vēl par pieciem gadiem. 
Ja HBCDD tiks iekļauts Konvencijas
A pielikumā, būs jāgroza NOP regula. Saskaņā
ar minētās regulas 14. panta 1. punktu gadījumos, kad
vielas iekļauj Konvencijā, izmaiņas regulas pielikumos var
izdarīt saskaņā ar parastajām komiteju
procedūrām, kas noteiktas Lēmuma 1999/468/EK[9] 5.a pantā, ņemot
vērā Regulas (ES) Nr. 182/2011[10] 10. un 11. pantu. 
HBCDD iekļaušanai Konvencijā vajadzētu notikt tā,
lai tam sekojošo NOP regulas grozījumu varētu piemērot,
tiklīdz ir pabeigta HBCDD izmantošanas atļaujas
piešķiršanas procedūra saskaņā ar REACH. Tas var
nozīmēt, ka Konvencijas Pusēm jāļauj atlikt
attiecīgā NOP lēmuma transponēšanu līdz
2016. gada februārim.
Konvencijā paredzētajam, laikā
ierobežotajam izņēmumam ir līdzīgs mērķis kā
REACH paredzētajai atļaujas piešķiršanas procedūrai.
Abi minētie pasākumi nozīmē, ka uzņēmējiem
pakāpeniski jāpārtrauc problemātisko vielu ražošana un
izmantošana, bet vienlaikus tam tiek paredzēts saprātīgs
termiņš. Attiecībā uz HBCDD abu instrumentu
īstenošanas laiks sakritīs, tādējādi tiem būs
līdzīga ietekme uz lielāko daļu[11] ES tirgus. Tie HBCDD
ražotāji, tirgotāji un lietotāji, kuru darbība
saistīta ar EPS un XPS lietojumu būvniecībā,
uz ko attiecas izņēmums, varēs iesniegt pieteikumus un
saņemt izmantošanas atļaujas saskaņā ar REACH. Tiem
ražotājiem, tirgotājiem un lietotājiem, kuru darbība
saistīta ar HBCDD izmantošanu HIPS, tekstilijās un ar
būvniecību nesaistītu EPS un XPS lietojumu, ir
jāpāriet uz alternatīvu materiālu izmantošanu. Tomēr
saistībā ar alternatīvu pieejamību, attiecīgo tirgu
nelielo izmēru un – tekstiliju gadījumā – pamatojoties uz
pašreizējām tirgus tendencēm, proti, HBCDD izmantošanas
ievērojamu samazināšanos pēdējos gados, ir maz ticams, ka
attiecīgie uzņēmēji iesniegs pieteikumus atļauju
saņemšanai. Tāpēc pat tad, ja HBCDD netiks iekļauts
Konvencijā, sagaidāms, ka šāda veida lietojumi ES
pakāpeniski tiks pārtraukti un saskaņā ar REACH
faktiski aizliegti pēc 2015. gada 21. augusta.
Lai gan abu pasākumu ietekme uz ES tirgu
kopumā ir līdzīga, HBCDD iekļaušana Konvencijā
un īstenošana ES tiesību aktā sniegs ievērojamu pievienoto
vērtību. HBCDD ir noturīgs organiskais piesārņotājs,
kura pārnese vidē var notikt lielos attālumos. Tāpēc
ar REACH atļaujas piešķiršanas procedūru var nepietikt,
lai aizsargātu ES iedzīvotājus un vidi pret negatīvu HBCDD
ietekmi, jo tas neietekmēs HBCDD ražošanu un izmantošanu
trešās valstīs. Šā iemesla dēļ ir vajadzīga
rīcība pasaules mērogā. Turklāt HBCDD
iekļaušana Konvencijā izlīdzinās konkurences
apstākļus starp tā lietotājiem ES un trešās
valstīs. ES lietotājiem saskaņā ar REACH ir
jāiegulda līdzekļi, lai pārietu uz alternatīviem
risinājumiem un/vai sagatavotu pieteikumus atļauju saņemšana,
bet trešo valstu lietotājiem patlaban šādu pienākumu nav, jo uz
importētām precēm REACH atļauju saņemšana
neattiecas. Ja HBCDD tiks iekļauts Konvencijā ar noteiktu
izņēmuma laiku, trešo valstu uzņēmējiem būs
jāsāk ieguldīt pārejā uz alternatīvām tieši
tāpat, kā REACH atļaujas saņemšanas process to liek
darīt ES lietotājiem.
Kad NOP IK ieteikumu par HBCDD būs
pieņēmusi PK, tas ES tiesību aktos būtu jāīsteno
tā, lai REACH un NOP regula papildinātu viena otru, nevis
būtu pretrunā. Tas nozīmē, ka izņēmumi
saistībā ar lietojumu būvniecībā, tos īstenojot
ar NOP regulu, būs tikpat ierobežoti kā tie, kuriem atļauja
saņemta saskaņā ar REACH. Šāda pieeja atbildīs
vispārīgajam principam nepazemināt vides aizsardzību ES.
Tas arī aizsargās to uzņēmēju ieguldījumus, kuri
saņēmuši atļaujas atbilstoši REACH. Izņēmumam
saskaņā ar NOP regulu vajadzēs būt ierobežotam laikā.
Tas nozīmē, ka, ja vien to nepagarina, izņēmums zaudēs
spēku 5 gadus pēc stāšanās spēkā (2021. gada
februāris). Tomēr, ja, neraugoties uz nozares sniegto
informāciju, HBCDD aizstāšanai būs nepieciešams
ilgāks laiks, ES var ierosināt pagarināt Konvencijā
noteiktā izņēmuma spēkā esamību vēl par
5 gadiem (2026. gada februāris).
Attiecībā uz PFOS un tās
atvasinājumiem NOP IK lēmumā uzskaitīto specifisko
izņēmumu svītrošanai nebūs ietekmes uz ES likumdošanu
tāpēc, ka attiecīgie izņēmumi vai nu netika
īstenoti NOP regulās, vai arī to termiņš jau ir beidzies.
Vienīgais izņēmums še ir patlaban saskaņā ar NOP
regulu noteiktais izņēmums PFOS lietošanai
metalizācijā (cietajā) nenoslēgtās sistēmās,
kur to izmanto par slapināšanas līdzekli vadāmās
galvanizācijas sistēmās. Tomēr šis izņēmums
saskaņā ar NOP regulu ir spēkā tikai līdz
2015. gada 26. augustam. 
            ES nostāja
Ņemot vērā iepriekš
minēto, Stokholmas Konvencijas Pušu Sestajā konferencē Eiropas
Savienībai būtu jāatbalsta HBCDD iekļaušana
Konvencijas A pielikumā (izņemot tā ražošanu un izmantošanu
būvniecībā lietojamam EPS un XPS). Konvencijas
Pusēm vajadzētu atļaut atlikt HBCDD iekļaušanas
transponēšanu līdz 2016. gada februārim. Turklāt
Eiropas Savienībai vajadzētu atbalstīt attiecīgo PFOS
un tās atvasinājumu specifisko izņēmumu un pieļaujamo
izmantošanas mērķu svītrošanu, izņemot attiecībā
uz izņēmumu to izmantošanai par slapināšanas līdzekli
vadāmās galvanizācijas sistēmās. Šis
izņēmums būtu jāsaglabā līdz tā termiņa
beigām 2015. gadā. Izņēmuma termiņu pēc tam
nevajadzētu pagarināt. 
2.           APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMU
REZULTĀTI
Attiecīgos riskus un sociālekonomiskos
apsvērumus saistībā ar HBCDD izmantošanu ES un
pasaulē 2008. gadā pētīja ECHA un laikposmā no
2009. līdz 2012. gadam – NOP IK. Abi pētījumi ietvēra
apspriešanos ar ieinteresētajām personām.
            Apspriešanās
Kad tika
saņemts ieteikums HBCDD iekļaušanai REACH
XIV pielikumā, ECHA sagatavoja pamatojuma dokumentu[12], kas atbalstīja
ieteikumu. Minētais pamatojuma dokuments bija balstīts uz šādu
dokumentu: Data on Manufacture, Import, Export, Uses and Releases of HBCDD
as well as Information on Potential Alternatives to its Use[13] (Dati par HBCDD
ražošanu, importu, eksportu, lietošanu un noplūdēm, kā arī
informācija par iespējamām alternatīvām tā
lietošanai). Abi dokumenti tika nodoti publiskai apspriešanai.
Abos
minētajos dokumentos izklāstītā informācija par
ražošanu, importu un eksportu, lietošanu un noplūdēm pamatojas uz
riska novērtējuma ziņojumu, kā arī papildu datiem, ko
2008. gada oktobrī sniegusi HBCDD rūpniecisko
lietotāju grupa. Šajos papildu datos ir ietverts datu kopsavilkums par HBCDD
kopējo pārdošanas un patēriņa apjomu visā ES katram
gadam laikposmā no 2003. līdz 2007. gadam. Informācija par
iespējamām alternatīvām HBCDD ir iegūta no
plaša avotu klāsta, tostarp nozares un regulatoru pārskatiem, kas
veikti nolūkā noteikt iespējamās
aizstājējvielas/paņēmienus.
Savā
septītajā sanāksmē NOP IK pieņēma riska
pārvaldības novērtējumu (RPN) HBCDD[14]. Par šo RPN notika
apspriešanās ar ieinteresētajām personām, tostarp nozares
pārstāvjiem, un laikposmā no 2010. līdz 2012. gadam
NOP IK uzaicināja ad hoc HBCDD darba grupu, kas
sagatavoja RPN, savākt papildu informāciju par HBCDD. NOP IK
vienojās pārskatīt papildu informāciju un astotajā
sanāksmē apspriest, vai norādīt Konvencijas pielikumu un
iespējamus izņēmumus, kas PK jāapsver,
iekļaujot HBCDD. Informāciju iesniedza divdesmit sešas Puses
un valstu novērotāji[15].
Turklāt informāciju iesniedza arī septiņi nevalstiski
novērotāji[16].
            Apspriešanas rezultāti
Ar HBCDD
iekļaušanu Konvencijā saskaņā ar NOP IK ieteikumu un tam
sekojošo īstenošanu ES, izmantojot NOP regulu, tiks aizliegta HBCDD
ražošana, laišana tirgū un izmantošana HIPS, tekstilijās,
kā arī ar būvniecību nesaistītos EPS un XPS
lietojumos.
            HIPS
Saskaņā
ar ECHA publicētajiem dokumentiem HIPS ar HBCDD
galvenokārt izmanto video un audio aprīkojumā,
elektrolīniju sadales kārbās, būvniecības nozarē
un ledusskapju oderējumā. Dažādos avotos aplēstais HBCDD
saturs liesmas slāpējošos HIPS ir 1–7 % (pēc masas),
un ES riska novērtējuma ziņojumā ņemts vērā
reālistisks sliktākais variants, proti, ka HIPS
sastāvā ir 7 % HBCDD. Eiropā dažos pēdējos
gados izmantošanas apjoms nav mainījies, un tiek lēsts, ka tas ir 210
tonnas gadā (1,81 % no HBCDD kopējā izmantojuma ES).
HBCDD plaši neizmanto HIPS, un ir pamatoti pieņemt, ka šim
lietojumam ir pieejami alternatīvi antipirēni. Kā HBCDD
alternatīvas HIPS var izmantot šādas ķīmiskas
vielas: etilēnbis(tetrabromftalimīdu) (EBTPI) (tehniski
iespējams, komerciāli pieejams un plaši izmantots);
dekabromdifeniletānu (DBDPE) (tehniski iespējams,
komerciāli pieejams un plaši izmantots; DBDPE plaši izmanto HIPS
un tekstilijās, un tā iedarbība ir labāka nekā HBCDD,
bet cena aptuveni tāda pati kā HBCDD); trifenilfosfātu
(tehniski iespējams, komerciāli pieejams un plaši izmantots);
bisfenola A bis (bifenilfosfātu) (BDP) (tehniski iespējams,
komerciāli pieejams un plaši izmantots); difenilkrezilfosfātu
(tehniski iespējams, komerciāli pieejams un plaši izmantots).
Citas
ķīmiskās vielas, ko HIPS var izmantot HBCDD
vietā, ir dažādi bromēti antipirēni, ko izmanto kopā
ar antimona trioksīdu (ATO). Tās ir:
tri(bromneopentil)fosfāts; tetrabrombifenols
A-Bis(2,3-dibrompropilēteris) (TBBPA‑DBPE);
2,4,6-tri(2,4,6-tribromfenoksi)-1,3,5 triazīns;
etān-1,2-bis(pentabromfenils) un etilēnbis(tetrabromftalimīds). 
Tirgū ir
pieejami arī alternatīvi materiāli HIPS.
Konkrētāk, elektroizstrādājumos HIPS var
aizstāt ar dažādiem alternatīviem materiāliem, tostarp
polikarbonāta / akrilnitrila butadiēna stirola (PC/ABS),
polistirola / polifenilēna ētera (PS/PPE) un polifenilēna
ētera / triecienizturīga polistirola (PPE/HIPS)
maisījumiem bez antipirēniem, vai izmantojot nehalogenētus
fosfora antipirēnus.
            Tekstilijas
Saskaņā
ar ECHA publicētajiem dokumentiem HBCDD tekstilijās izmanto,
lai ievērotu Lielbritānijas un Vācijas DIN antipirēnu
standartus, un galvenokārt tas tiek izmantots mīkstajās
mēbelēs, transportlīdzekļu sēdekļos,
drapērijās, gultu matraču audumos, interjera un automobiļu
tekstilijās. Aplēsts, ka iespējamā HBCDD
koncentrācija galaproduktā ir 10-15 %. Pēc ievērojama
šādas lietošanas samazinājuma dažu pēdējo gadu laikā
tiek lēsts, ka tekstilpārklājumos patlaban tiek izmantotas
aptuveni 210 tonnas HBCDD gadā (1,81 % no HBCDD
kopējā patēriņa ES).
Tika
pieņemts, ka salīdzinoši nelielais tekstilpārklājumos
izmantotais HBCDD daudzums un tā izmantošanas lielais
samazinājums dažos pēdējos gados saistīts ar to, ka ir
pieejamas līdzvērtīgi efektīvas alternatīvas. No
antipirēnu izmantošanu tekstilijās var izvairīties, ja pats
materiāls ir neuzliesmojošs vai ir ar zemu uzliesmojamību.
Tāpēc kā barjermateriālus mēbelēs var izmantot
dažus dabiskus materiālus, piemēram, vilnu. Citi materiāli ar
antipirēnām īpašībām ir pavedieni ar fosfora piedevu,
poliestera šķiedra un aramīdi. Turklāt ir pieejamas
vairākas ķīmiskas vielas, ko var izmantot kā HBCDD aizvietojošas
alternatīvas tekstilijās. 
Attiecībā
uz tekstiliju aizmugures pārklājumu HBCDD
ķīmiskās alternatīvas ir, piemēram,
dekabromdifeniletāns (DBDPE) (tehniski iespējams,
komerciāli pieejams un plaši izmantots); etilēna bis(tetrabromftalimīds)
(tehniski iespējams, komerciāli pieejams un plaši izmantots);
hlorētie parafīni (tehniski iespējami, komerciāli pieejami
un plaši izmantoti) un amonija polifisfāti (tehniski iespējami,
komerciāli pieejami un plaši izmantoti). Tomēr būtu
jāatzīmē, ka, izņemot amonija polifosfātus, šīs
ir halogenētas un noturīgas vielas, kuras vēlāk,
iespējams, pašas klasificēs kā NOP. Turklāt īsās
ķēdes hlorētie parafīni (SCCP) jau ir aizliegti[17] saskaņā ar NOP
regulu.
Attiecībā
uz tekstilijām ugunsdrošību var panākt arī, izmantojot
intumescences sistēmas. Intumescence ir putu apdeguma veidošanās, kas
darbojas kā siltumizolators. Intumescences sistēmu parasti veido
oglekļa avots, no kura veidojas apdegums, skābi veidojošs savienojums
un savienojums, kas sadalās, veidojot gāzes, kas liek apdegumam
uzpūsties.
            Ar
būvniecību nesaistīti EPS un XPS lietojumi
Saskaņā
ar 2011. gada ziņojumu par HBCDD patēriņa EPS
un XPS novērtējumu saistībā ar valstu
ugunsdrošības noteikumiem[18]
ES 70 % no EPS izmanto būvniecībā, 25 %
iepakojumā (rūpnieciskajā un pārtikas) un 5% citām
vajadzībām. Kopumā tiek uzskatīts, ka iepakojuma
materiālos HBCDD nav. Galvenais HBCDD saturošu EPS
lietojums, kas nav saistīts ar būvniecību, ir tā
izmantošana automobiļu bērnu sēdekļos, lai izpildītu
FMVSS 302 standarta prasības. Šķiet, ka ES nav nekāda ar
būvniecību nesaistīta HBCDD saturošu XPS
lietojuma.
Divus gadus
ilgajā apspriešanas periodā no valdībām un nozares nav
saņemti pieprasījumi par specifisku izņēmumu noteikšanu ar
būvniecību nesaistītai EPS un XPS izmantošanai.
Tāpēc tiek pieņemts, ka vai nu ir alternatīvas
ķīmiskas vielas, ko izmanto šādām citām
vajadzībām, vai arī alternatīvi materiāli.
            EPS
un XPS lietojums būvniecībā
Eiropas
Savienībā HBCDD galvenokārt izmanto EPS un XPS
ražošanai. HBCDD saturošu EPS galvenokārt izmanto
būvniecībā. Šķiet, ka HBCDD saturošs XPS tiek
izmantots tikai būvniecības lietojumiem.
Patlaban ir
pieejams piemērots antipirēns HBCDD aizstāšanai
vairumā būvniecībā izmantojamo XPS un EPS,
tomēr tā daudzums nav pietiekams, jo būtu nepieciešami daudz
augstāki nehalogēnu antipirēnu līmeņi (EPS un XPS
satur attiecīgi 0,7 % un 2,5 % HBCDD). 2011. gada
martā Great Lakes Solutions paziņoja par EPS un XPS
piemērota stirola un butadiēna antipirēna augstas molekulmasas
bromēta kopolimēra (polimēriskais FR) ražošanas apjoma
palielināšanu. Tomēr sagaidāms, ka paies vairāki gadi,
pirms nozare pilnībā pāries uz šo tehnoloģiju.
Saskaņā ar nozares apdraudējuma novērtējumu, tas ir
noturīgs, bet ne bioakumulatīvs vai toksisks kopolimērs.
Saskaņā ar
NOP IK astotās sanāksmes laikā sniegto informāciju,
patlaban polimēriskā FR izmēģinājuma daudzums
tiek nodots testēšanai pakārtotajiem lietotājiem.
Rūpnīcas mēroga ražošanas izmēģinājumi ir
norisinājušies sekmīgi, un Great Lakes Solutions-Chemtura Corporation
polimēriskajam FR vajadzētu kļūt komerciāli
pieejamam 2012. gadā. ICL-Industrial Products nesen
paziņoja par mērķi uzsākt komerciālu ražošanu
līdz 2014. gadam (10 000 milj. t). No Albemarle
(ASV) šī ķīmiskā viela būs komerciāli pieejama
2014. gadā. Tādējādi pietiekamai jaudai HBCDD
aizstāšanai vajadzētu tikt sasniegtai 3‑5 gadu laikā.
Ņemot
vērā minēto attīstību, būtu atbalstāms
laikā ierobežots izņēmums attiecībā uz HBCDD
saturošu EPS un XPS lietojumu būvniecībā, lai
nodrošinātu nozarei pietiekamu laiku pārejai uz
alternatīvām.
3.           PRIEKŠLIKUMA JURIDISKIE ASPEKTI
Priekšlikums ir par Padomes lēmumu,
pamatojoties uz LESD 192. panta 1. punktu un 218. panta
9. punktu, kurā nosaka, kāda nostāja ES vārdā
ieņemama Stokholmas Konvencijas par noturīgiem organiskajiem
piesārņotājiem Pušu 6. konferencē attiecībā uz
priekšlikumu grozīt A un B pielikumu.
LESD 218. panta 9. punkts ir
piemērots juridiskais pamats, jo akts, ko paredzēts pieņemt Pušu
6. konferencē, ir lēmums, ar kuru groza Stokholmas Konvenciju,
kam ir juridiskas sekas.
2013/0075 (NLE)
Priekšlikums
PADOMES LĒMUMS
par nostāju, kas Eiropas Savienības
vārdā jāpieņem Stokholmas Konvencijas par noturīgiem
organiskiem piesārņotājiem Pušu Sestajā konferencē
attiecībā uz priekšlikumu par grozījumiem A un B pielikumā
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 192. panta 1.
punktu saistībā ar 218. panta 9. punktu,
ņemot vērā Eiropas Komisijas
priekšlikumu,
tā kā:
(1)       Pamatojoties uz Padomes
2004. gada 14. oktobra Lēmumu 2006/507/EK par to, kā
Eiropas Kopienas vārdā noslēdz Stokholmas Konvenciju par
noturīgajiem organiskajiem piesārņotājiem[19], Eiropas Savienība
2004. gada 16. novembrī ratificēja Stokholmas Konvenciju
par noturīgajiem organiskajiem piesārņotājiem („Konvencija”).
(2)       Eiropas Savienība ir
iestrādājusi Konvencijā paredzētos pienākumus Eiropas
Savienības tiesību aktos, izmantojot Eiropas Parlamenta un Padomes
2004. gada 29. aprīļa Regulu (EK) Nr. 850/2004
par noturīgiem organiskajiem piesārņotājiem, ar ko groza
Direktīvu 79/117/EEK[20]
(„NOP regula”).
(3)       Eiropas Savienība
stingri uzsver nepieciešamību pakāpeniski papildināt Konvencijas
A, B un/vai C pielikumu, tajos iekļaujot jaunas vielas, kas
atbilstoši kritērijiem ir noturīgi organiskie
piesārņotāji (NOP), ņemot vērā piesardzības
principu, lai sasniegtu Konvencijas mērķi un izpildītu
Johannesburgas 2002. gada samitā panākto visu valstu
valdību apņemšanos par ķīmisko vielu kaitīgās iedarbības
iespējami pilnīgu samazināšanu līdz 2020.gadam.
(4)       Saskaņā ar Konvencijas
22. pantu, Pušu konferencē (PK) var tikt pieņemti lēmumi
par Konvencijas A, B un C pielikuma grozīšanu. Minētie
lēmumi stājas spēkā vienu gadu pēc tam, kad par
grozīšanu ir paziņojis depozitārijs, izņemot tajās
valstīs, kuras izvēlējušās nepiedalīties.
(5)       Pēc pieteikuma
saņemšanas no Norvēģijas 2008. gadā par
heksabromciklododekāna (HBCDD)[21]
iekļaušanu saskaņā ar Konvenciju izveidotā Noturīgo
organisko piesārņotāju izvērtēšanas komiteja (NOP IK)
ir pabeigusi darbu pie HBCDD. NOP IK ir konstatējusi, ka HBCDD
atbilst Konvencijas kritērijiem tā iekļaušanai
A pielikumā. Gaidāmajā Konvencijas Pušu konferencē
plānots pieņemt lēmumu par HBCDD iekļaušanu
Konvencijas A pielikumā. 
(6)       2011. gadā HBCDD
tika iekļauts[22]
XIV pielikumā Eiropas Parlamenta un Padomes 2006. gada
18. decembra Regulā (EK) Nr. 1907/2006 par ķimikāliju
reģistrēšanu, vērtēšanu, licencēšanu un ierobežošanu (REACH)[23]. Tāpēc uz HBCDD
attiecas minētajā regulā noteiktā atļauju
saņemšanas procedūra. HBCDD laišana tirgū un izmantošana
tiks aizliegta, ja vien konkrētai personai netiek piešķirta
atļauja īpašam lietojumam. Tā kā HBCDD pārnese
vidē var notikt lielos attālumos, ES iedzīvotājiem no
šīs vielas lietošanas pakāpeniskas pārtraukšanas visā
pasaulē būs lielāks ieguvums, nekā no tās lietošanas
pakāpeniskas pārtraukšanas saskaņā ar REACH.
(7)       Lai saskaņotu
iekļaušanu NOP regulā ar attiecīgo termiņu REACH
XIV pielikumā, vajadzētu atļaut Konvencijas Pusēm PK
lēmumu par HBCDD iekļaušanu transponēt līdz
2016. gada februārim.
(8)       NOP IK iesaka iekļaut HBCDD
Konvencijā, nosakot konkrētu, laikā ierobežotu
izņēmumu tā ražošanai un izmantošanai būvniecībai
paredzētā EPS un XPS. Eiropas Savienībā HBCDD
galvenokārt izmanto tieši šādām vajadzībām. ES ir
vajadzīgi trīs līdz pieci gadi, lai būtu iespējams ES
teritorijā aizstāt HBCDD. Tāpēc ES Konvencijas Pušu
6. konferences laikā būtu jāatbalsta ierosinātais
specifiskais izņēmums.
(9)       NOP IK atzīmē, ka,
ja HBCDD tiktu iekļauts A pielikumā, atkritumu
apsaimniekošanas pasākumi saskaņā ar Konvencijas 6. panta
1. punkta d) apakšpunktu nodrošinātu, ka HBCDD saturoši
ražojumi un izstrādājumi tiek apglabāti tādā
veidā, ka tajos esošie noturīgie organiskie
piesārņotāji tiek iznīcināti vai apglabāti
citā videi nekaitīgā veidā.
(10)     Patlaban HBCDD saturoši
atkritumi, jo īpaši būvniecībā izmantotais EPS un XPS,
tiek pārstrādāti vairākās valstīs, kas ir
Konvencijas Puses. Šīs Puses var ierosināt noteikt
izņēmumu, lai uz laiku varētu turpināt HBCDD
saturošu atkritumu pārstrādi analoģiski klauzulai, kas
4. PK laikā tika iekļauta A pielikuma
IV daļā un ļauj noteiktos un precīzi definētos
apstākļos pārstrādāt atkritumus, kas satur
tetrabromdifenilēteri un pentabromdifenilēteri.
(11)     2010. gadā NOP
regulas I pielikumā tika iekļauta[24]
perfluoroktānsulfoskābe (PFOS) un tās atvasinājumi.
(12)     NOP IK aicina puses
pārtraukt PFOS izmantošanu ugunsdzēsības putās;
insekticīdos ievazātu sarkano ugunsskudru un termītu
apkarošanai; dekoratīvajā metalizācijā; paklājos;
ādā un apģērbos; tekstilijās un tapsēšanā.
NOP IK arī aicina puses pārtraukt PFOS izmantošanu
metalizācijai (cietajai), kas patlaban ir atļauta kā specifisks
izņēmums, un ierobežot PFOS izmantošanu noslēgtās
sistēmās, kas patlaban saskaņā ar Konvenciju ir
atļauta kā pieļaujams izmantošanas mērķis.
(13)     PFOS un tās
atvasinājumi NOP regulas I pielikumā tika iekļauti tikai ar
nelielu izņēmumu skaitu, kas paredzēti Konvencijā.
Ņemot vērā NOP IK lēmumu, attiecīgie PFOS un to
atvasinājumu specifiskie izņēmumi un pieļaujamie
izmantošanas mērķi būtu jāsvītro, izņemot
izņēmumu, kas attiecas uz to izmantošanu par slapināšanas
līdzekli vadītās galvanizācijas sistēmās. Šis
izņēmums būtu jāsaglabā līdz tā termiņa
beigām 2015. gadā. Izņēmuma termiņu pēc tam
nevajadzētu pagarināt.
IR PIEŅĒMUSI ŠO LĒMUMU. 
1. pants
1          Eiropas Savienībai Stokholmas
Konvencijas Pušu Sestajā konferencē jāieņem šāda
nostāja:
-           atbalstīt
heksabromciklododekāna (HBCDD)[25]
iekļaušanu Konvencijas A pielikumā ar laikā ierobežotu
izņēmumu attiecībā uz HBCDD ražošanu un izmantošanu
būvniecības lietojumos;
-           atbalstīt, ka Konvencijas
B pielikumā tiek svītroti šādi izņēmumi un
pieļaujamie izmantošanas mērķi
perfluoroktānsulfoskābei (PFOS) un tās
atvasinājumiem: ugunsdzēsības putas; insekticīdi
ievazātu sarkano ugunsskudru un termītu apkarošanai;
dekoratīvā metalizācija; paklāji; āda un
apģērbi; tekstilijas un tapsēšana,
saskaņā ar Noturīgo organisko
piesārņotāju izvērtēšanas komitejas ieteikumiem[26].
Savienības pārstāvji Stokholmas
Konvencijas Pušu Sestajā konferencē bez Padomes papildu lēmuma
drīkst piekrist nelielām atkāpēm no Noturīgo organisko
piesārņotāju izvērtēšanas komitejas ieteikumiem.
2          Vajadzētu atļaut
Konvencijas Pusēm atlikt HBCDD iekļaušanas Konvencijas
A pielikumā transponēšanu līdz 2016. gada
februārim.
3          Ja tiek ierosināts
A pielikumā iekļaut klauzulu par HBCDD saturošu atkritumu
pagaidu pārstrādi konkrētos, precīzi definētos
apstākļos, Eiropas Savienība šādu grozījumu
drīkst atbalstīt.
2. pants
Pēc
tā pieņemšanas Stokholmas Konvencijas Pušu konferences lēmumu
publicē Eiropas Savienības Oficiālajā Vēstnesī.
Briselē,
                                                                       Padomes
vārdā –
                                                                       priekšsēdētājs
[1]               http://www.pops.int/documents/convtext/convtext_en.pdf.
[2]               Divas ES dalībvalstis to vēl nav
ratificējušas (Itālija un Malta). 
[3]               OV L 209, 31.7.2006., 1. lpp.
[4]               OV L 158, 30.4.2004., 7. lpp.
[5]               Heksabromciklododekāns (CAS Nr.: 25637-99-4),
1,2,5,6,9,10-heksabromciklododekāns (CAS Nr.: 3194-55-6) un tā
galvenie diastereoizomēri: alfa-heksabromciklododekāns (CAS Nr.:
134237-50-6); beta-heksabromciklododekāns (CAS Nr.: 134237-51-7) un
gamma-heksabromciklododekāns (CAS Nr: 134237-52-8).
[6]               OV L 396, 30.12.2006., 1. lpp.
[7]               Komisijas 2011. gada 17. februāra Regula
(ES) Nr. 143/2011, ar ko groza XIV pielikumu Eiropas Parlamenta un Padomes
Regulā (EK) Nr. 1907/2006, kas attiecas uz ķimikāliju
reģistrēšanu, vērtēšanu, licencēšanu un ierobežošanu (REACH),
L 44, 18.2.2011., 2. lpp.
[8]               Tas pats attiecas uz vielām, kuras papildus
iekļautas ANO-ECE Protokola par NOP I, II un/vai III pielikumā.
[9]               Padomes 1999. gada 28. jūnija Lēmums
1999/468/EK, ar ko nosaka Komisijai piešķirto ieviešanas pilnvaru
īstenošanas kārtību, OV L 184, 17.7.1999.,
23. lpp.
[10]             Eiropas Parlamenta un Padomes 2011. gada
16. februāra Regula (ES) Nr. 182/2011, ar ko nosaka normas un
vispārīgus principus par dalībvalstu kontroles mehānismiem,
kuri attiecas uz Komisijas īstenošanas pilnvaru izmantošanu,
OV L 55, 28.2.2011., 13. lpp.
[11]             2008. gadā HBCDD izmantošana EPS
un XPS veidoja 96,3 % no HBCDD kopējā lietojuma
ES. Saskaņā ar 2011. gadā veikto novērtējumu par HBCDD
patēriņu EPS un XPS saistībā ar valstu
ugunsdrošības noteikumiem (sk.
http://www.klif.no/publikasjoner/2819/ta2819.pdf) Eiropā 70 % no EPS
izmanto būvniecībā, 25 % iepakojumā un 5 %
citām vajadzībām. Kopumā tiek uzskatīts, ka iepakojuma
materiālos HBCDD nav. Tādējādi HBCDD saturošs
EPS galvenokārt tiek izmantots būvniecības lietojumiem.
Tiek uzskatīts, ka HBCDD saturošs XPS tiek izmantots tikai
būvniecības lietojumiem.
[12]             http://echa.europa.eu/documents/10162/42ddec00-863a-4cff-abd2-6d4b39abe114.
[13]             http://echa.europa.eu/documents/10162/eb5129cf-38e3-4a25-a0f7-b02df8ca4532.
[14]             UNEP/POPS/POPRC.7/19/Add.1,
pieejams:
http://chm.pops.int/Convention/POPsReviewCommittee/POPRCMeetings/POPRC7/POPRC7Documents/tabid/2267/language/en-US/Default.aspx.
[15]             Amerikas Savienotās Valstis, Argentīna,
Azerbaidžāna, Brazīlija, Bulgārija, Gvatemala, Indonēzija,
Īrija, Itālija, Izraēla, Kambodža, Kamerūna, Kanāda,
Ķīna, Kiribati, Latvija, Mali, Meksika, Mjanma, Monako,
Nīderlande, Norvēģija, Polija, Rumānija, Taizeme un
Vācija.
[16]             Great Lakes Solutions, Green Chemicals Srl,
International POPs Elimination Network IPEN, PS Foam Industry, Extruded
Polystyrene Foam Association, un kopīgi nozares asociācijas EXIBA
(Cefic sektora grupa) un EPS (PlasticsEurope), kā
arī kādreizējs NOP IK loceklis.
[17]             Komisijas 2012. gada 19. jūnija Regula (ES)
Nr. 519/2012, ar ko groza I pielikumu Eiropas Parlamenta un Padomes
Regulā (EK) Nr. 850/2004 par noturīgiem organiskajiem
piesārņotājiem, OV L 159, 20.6.2012., 1. lpp.
[18]             http://www.klif.no/publikasjoner/2819/ta2819.pdf.
[19]             OV L 209, 31.7.2006., 1. lpp.
[20]             OV L 158, 30.4.2004., 7. lpp.
[21]             Heksabromciklododekāns (CAS Nr.: 25637-99-4),
1,2,5,6,9,10-heksabromciklododekāns (CAS Nr.: 3194-55-6) un tā
galvenie diastereoizomēri: alfa-heksabromciklododekāns (CAS Nr.:
134237-50-6); beta-heksabromciklododekāns (CAS Nr.: 134237-51-7) un
gamma-heksabromciklododekāns (CAS Nr: 134237-52-8).
[22]             Komisijas 2011. gada 17. februāra Regula
(ES) Nr. 143/2011, ar ko groza XIV pielikumu Eiropas Parlamenta un Padomes
Regulā (EK) Nr. 1907/2006, kas attiecas uz ķimikāliju
reģistrēšanu, vērtēšanu, licencēšanu un ierobežošanu (
REACH), L 44, 18.2.2011., 2. lpp.
[23]             OV L 396, 30.12.2006., 1. lpp.
[24]             Komisijas 2010. gada 24. augusta Regula (ES)
Nr. 757/2010, ar ko groza I un III pielikumu Eiropas Parlamenta
un Padomes Regulā (EK) Nr. 850/2004 par noturīgiem organiskajiem
piesārņotājiem, OV L 223, 25.8.2010., 29. lpp.
[25]             Heksabromciklododekāns (CAS Nr.: 25637-99-4),
1,2,5,6,9,10-heksabromciklododekāns (CAS Nr.: 3194-55-6) un tā
galvenie diastereoizomēri: alfa-heksabromciklododekāns (CAS Nr.:
134237-50-6); beta-heksabromciklododekāns (CAS Nr.: 134237-51-7) un
gamma-heksabromciklododekāns (CAS Nr: 134237-52-8).
[26]             Lēmumi POPRC-8/3: heksabromciklododekāns un
POPRC-8/8: perfluoroktānsulfoskābe, tās sāļi,
perfluoroktānsulfonilfluorīds un ar tām saistītas
ķīmiskas vielas atklātos pielietojumos (daļa no
POPRC-8/16), pieejami
http://chm.pops.int/Convention/POPsReviewCommittee/LatestMeeting/POPRC8/MeetingDocuments/tabid/2801/Default.aspx